33. schôdza NR SR - 1.deň - B. popoludní
Dátum: 2025-03-25
Poslanec: Valášek, Tomáš (PS)
Druh vystúpenia: Vystúpenie v rozprave

170. Vďaka, pán predsedajúci. Nebudem dlho. Z tohto miesta väčšinou kritizujem pána ministra, jednak lebo je to nejakou prirodzenou úlohou opozície a jednak preto, že si to zaslúži často. Teraz urobím výnimku. Najskôr pochválim, potom znovu skritizujem. Ten zámer reformovať aktívne zálohy tak, ako bol nielen predložený, ale aj v podstate to odôvodnenie, sedí do bodky. Pokúsila sa o to už aj predošlá vláda, ten zámer súčasnej vlády a predošlej vlády sa líšia obsahovo, do toho sa dostaneme v druhom čítaní, to teraz vynechám, ale dôvod na reformu aktívnych záloh absolútne zdieľam. To, čo momentálne máme, jednoducho nefunguje. Pán minister spomenul tie čísla, bavíme sa o nejakej vyše stovky v aktívnych zálohách, nejakých pár sto ďalších v príprave. To je zlomok toho, čo reálne potrebujeme v dnešnej bezpečnostnej situácii. Odbočím trochu, ale súvisí to, chcem zaradiť tie aktívne zálohy aj trochu do kontextu. Prebieha tu diskusia, pán predsedajúci k nej sám prispel, o tom, či treba obnoviť základnú vojenskú službu na Slovensku. Tá otázka ma fascinuje, lebo je to nepochopenie súvislostí o nejakej časovej následnosti. Najskôr potrebujeme rozchodiť aktívne ozbrojené sily, tak ako ich máme, tie nie sú v dobrom stave, máme hlboký podstav, keď chodím po tých jednotkách, úplne bežne ledva nejaká že dvojtretinová naplnenosť je, žiaľ, rutina. Potom, keď naplníme a máme poctivé, dobre vycvičené, dobre vyzbrojené ozbrojené sily, je ten plán B, to sú tie aktívne zálohy, ktoré riešime týmto návrhom zákona, ktorý máme pred sebou, až potom, keď plán A a plán B zlyhajú, treba otvoriť diskusiu o tom, či nejaká povinná vojenčina, alebo nie. Takže aj táto aktívna zálohová, pardon, tieto aktívne zálohy, ktoré tu riešime dnes, sú svojím spôsobom čiastočnou odpoveďou na to, či nám treba povinnú vojenčinu, alebo nie. Ak toto rozchodíme, ak dáme dokopy aktívne zálohy a ak popritom dáme aj poctivým, normálnym, aktívnym ozbrojeným silám, tej dobrovoľníckej armáde, čo máme, tú výzbroj, tréning a tú naplnenosť, ktorú potrebujú, tak vlastne nebude treba povinnú vojenčinu. To som chcel len dať do kontextu. Ten zámer, máme nejaké praktické rozdiely, ku ktorým sa dostaneme v druhom čítaní, čo sa týka tých aktívnych záloh, tu sme v prvom, takže ukončím debatu o tom obsahu aktívnych záloh. Ten problém, a tu prechádzam k tej kritike, a mrzí ma to, my sme mali viacero debát k tomu s pánom ministrom, neprekvapím ho, je, že dáme dokopy hrušky a jablká. Nerozumiem celkom úmyslu a opäť, mali sme viacero debát, nedostal som uspokojivú odpoveď, prečo miešame aj aktívne zálohy, aj vytvorenie žandárov. Myslím si, že sme pokojne vedeli spracovať najskôr jedno, potom druhé. Máme vecné problémy s tým návrhom na vytvorenie žandárov. Ja si cením, pán minister, mali sme aktívnu debatu niekoľkomesačnú, vy ste to odôvodnili, ja som považoval tie odôvodnenia za, alebo odpovede za neuspokojivé. Rozumiem, aké problémy nimi, tým chcete riešiť, či je to ochrana hraníc, či je to posilnenie alebo vyriešenie toho podstavu v polícii a mestskej polícii. Naším postojom je, to sú veci, ktoré treba riešiť primárne reformou Policajného zboru a reformou financovania samospráv, aby vedeli mať tie stavy v mestskej polícii, ktoré potrebujú nie vytvorenie novej infraštruktúry s novými uniformami, byrokraciu a s týmto všetkým. Mrzí nás preto, že nevieme podporiť ten zákon v tejto podobe, ako je predložený. Jednoducho momentálne nemáme na výber, hlasovanie za aktívne zálohy alebo reformu aktívnych záloh, ktorú podporujeme, znamená aj podporenie žandárov, ktorých nepodporujeme. Budeme navrhovať v druhom čítaní oddelenie tých dvoch vecí, ak sa to podarí legislatívne, pretože si myslíme, že aktívne zálohy si budú, si zaslúžia, aby ich tento, táto Národná rada podporila. Pán minister, úplne na záver. Ja som si vedomý, že naše hlasy za predpokladu, že vám koalícia vydrží aj do druhého čítania, nepotrebujete, ale chcete hlasy minimálne z tejto strany opozície tam vpravo, žiadam vás, navrhujem, vyložte, vyjmite z toho tých žandárov. Opäť, reforma aktívnych záloh je niečo, čo má našu plnú podporu, poďme sa baviť vecne o tom, ako to nastaviť tak, aby to fungovalo ešte lepšie, ako to máte v tom návrhu, ale, prosím, nedávajte tieto dve veci dokopy, týmto zabíjate šancu na podporu minimálne tohto krídla opozície (rečník ukázal prstom do pléna), podporu pre niečo, čo je dobrým a pre slovenskú obranu a bezpečnosť veľmi potrebným návrhom. Vďaka. Zatiaľ toľko.